Publication: Magyar Közlöny
Issue: MK-1999-18 (Year: 1999, Number: 18)
Era: 1990-2004
Section: A 60/1994. (XII. 24.) AB határozat indokolása ugyanúgy
Paragraph Index: 1048

2. A Kónya Imre képviselő úr által megküldött, az Ajánlás I. fejezetében ismertetett indítvány elbírálása annyiban nem tartozhat egy adatvédelmi biztosi ajánlás tárgykörébe, hogy a Fekete Doboz Alapítvány által az EKA engedélyével, illetve — Kónya Imre értelmezésében: az EKA megbízásából — készített felvételek jogai kit illetnek, azok ugyanis tulajdonjogi, illetve szerzői jogi kérdéseket vetnek fel. Nem látok jogi indokot arra, hogy a Fekete Doboz Alapítványt, mely mindig a felvételei nyilvánosságát szorgalmazta, de fegyelmezetten betartotta — mégpedig a másik fél értelmezése szerint — az EKA-val kötött szóbeli megállapodást, megfosszuk az általa készített felvételektől. Az információs jogok érvényesítésére azonban az Ltv. ad olyan megoldást, mely a Fekete Doboz Alapítvány jogait nem sértve, a Kónya Imre indítványából ugyancsak kiolvasható társadalmi információs igényt kielégíti. Az Ltv. 33. §-ra figyelemmel a művelődési és közoktatási miniszter a Fekete Doboz felvételeit védett levéltári anyaggá nyilváníthatja. A felvételek védetté nyilvánítását a felvételeket tulajdonában tartó Fekete Doboz Alapítvány vagy a Magyar Országos Levéltár (MOL) (a Fekete Doboz Alapítvány egyetértésével) kezdeményezheti. Ezt követően a MOL úgynevezett biztonsági másolatot készíthet a felvételekről, melyek készülhetnek az eredetivel azonos minőségű felvételt eredményezve a videószalagnál tartósabb (pl. CD lemez) adathordozóra is. Ezzel — feltételezve a felek együttműködési készségét — a legilletékesebb közgyűjtemény őrizheti ezt a nemzeti történeti értéket.

Source: https://magyarkozlony.hu/hivatalos-lapok/66c4f249a6eb3ab597afbc4767dead739aff7499/dokumentumok/4644402bd738c4e1234c59ef130d85816aca6980/letoltes